Sciant presentes et futuri quod G. abbas Cisterciensis et N. abbas Sancti Sequani emerunt a canonicis Sancti Stephani Divionensis territorium Nuilleii cum omnibus appendiciis suis. Et post emptionem istam diviserunt illud territorium. Monachi quidem Cistercii dixerunt se habere usum pasture in territorio de Britennera et de Panges occasione istius emptionis. Abbas vero et monachi Sancti Sequani contradixerunt. Et super hoc querela diutius inter eos agitata est. Et tandem in hunc modum pacificata. Abbas enim et monachi Sancti Sequani concesserunt monachis Cistercii pasturam pro querimonia predicta usque ad crucem que est in via que tendit a Troauz in Nuilleium et a cruce illa usque ad pirum que secus viam est que ducit ad Panges usque ad Sanctum Sequanum. Et ab illa piro totum rivum usque ad locum quo ad terra absorbetur. Et ab ipsa absorbitione totam calmam usque ad campos arabiles et usque ad crucem de Balma. Fratres autem Cystercii habebunt introitum in territorium Blaiseii a rivo qui de descendit a Calmeio usque ad crucem de Balma libere et quiete salva restitutione dampni si forte provenerit. Abbas vero et monachi Sancti Sequani ad propria pecora et homines de Paanges habebunt usu pasture in parte Cistercii videlicet in territorio Nuilleii salva restitutione dampni et salvo nemore. Similiter et monachi Cistercii habebunt usum pasture in parte Sancti Sequani scilicet in territorio Nuilleii slava restitutione dampni et salvo nemore. Siquis autem tractu temporis voluerit calumpniam vel aliquam querelam movere adversus alterutram ecclesiam videlicet Cistercii et Sancti Sequani pro eadem emptione se mutuo fideliter consilio fovebunt et auxilio absque pecunie impensa. De censu vero quantum debebat domus Nuilleii tempore huius emptionis medietatem solvet ecclesia Cisterciensis et medietatem ecclesia Sancti Sequani. Et ut hec conventio cunctis in posterum diebus rata et firma permaneat. Ego G. abbas Cistercii et ego N. abbas Sancti Sequani sigillis nostris eam confirmamus. Huius rei testes sunt : Pontius cellerarius Cistercii, Letardus capellanus abbatis Sancti Sequani, frater Dominicus pelliparius conversus Cistercii, frater Milo magister de Roseriis, frater Odo Chainnaus, dominus Haymo miles de Monte Regali, Guillermus miles de Stabulis, Guido maior de Paanges, Aubertus de Paanges, Galterus mareschallus abbatis Sancti Sequani, Petrus de Porta. Actum est anno Dominice Incarnacionis Mo Co nonagesimo nono.